Alqama ibn Mujazziz al-Kinoniy. Alqama ibn Mujazziz al-Mudlijiy al-Kinoniy – islom paygʻambari Muhammad hamda xalifalar Abu Bakr () va Umar () davrida xizmat qilgan ilk musulmon sarkardalardan biri. Abu Bakr, Umar va ehtimol qisqa muddat xalifa Usmon () davrida ham Jund Filastinning yetakchi sarkardasi va noibi boʻlib xizmat qilgan. Hayoti. Alqamaning otasi Mujazziz (baʼzi rivoyatlarga koʻra Muharriz) Kinona qabilasining Mudlij urugʻidan boʻlgan. 630-yildan boshlab paygʻambar Muhammad uni bir nechta harbiy yurishlarga sarkarda qilib tayinlagan. Muhammadning vafotidan keyin xalifa Abu Bakr davrida ham qoʻmondonlik faoliyatini davom ettirgan. Abu Bakr Alqamani Amr ibn al-Os bilan birga Falastinni fath qilish uchun yuborgan. 636 yoki 637-yilda xalifa Umar Alqama ibn Mujazzizni Falastin hududida yangidan tashkil etilgan harbiy-boshqaruv hududi Jund Filastinning yarmi ustidan boshqaruv huquqni bergan. Falastinning qolgan yarmini esa Alqama ibn Hakim al-Kinoniy boshqargan. Islomiy rivoyatlarga koʻra, Vizantiya (Sharqiy Rim) qoʻshinlari Gʻazo shahrida toʻplangan paytda Alqama ularga qarshi jang qilish vazifasini olgan.